Hóast ÍF rør tungan sjógv í ár, eru teir aloftast treiskir á heimavøllinum Leygardagin spæla vit 22. landskappingardystin í ár. Mótstøðan hesa ferð er ÍF, sum á stigatalvuni er púrasta isolerað í botninum. Tað skuldi givið boð um tryggan sigur til okkara, og eingin ivi er um, at vit eru favorittar. Men tað verður sjáldan nakað givið burtur í Fløtugerði. Eitt nú hevur ÍF bast grannum okkara úr HB, eins og teir hava spælt javnleik móti oddaliðnum, Víkingi. Úrslit, sum avgjørt eru ein ávaring um, at fuglfirðingar avgjørt ikki ætla at gevast á hondum, hóast úrtøkan hevur verið soltin í ár. Úrslitini undanfarnu árini vísa eisini, at tað er trupult at spæla í Fuglafirði. Vit hava ikki vunnið har, síðani gullið varð heintað í 2015, men vónandi fáa vit betrað um tey hagtølini leygardagin.